Document ID: 32004R2249

KOMISJONI MÄÄRUS (EÜ) nr 2249/2004,
27. detsember 2004,
millega muudetakse määrust (EÜ) nr 686/2004, milles sätestatakse tootjaorganisatsioonide kohta käivad üleminekumeetmed värske puu- ja köögivilja turul Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemise tõttu Euroopa Liiduga
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut,
võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisakti, eriti selle artikli 41 esimest lõiku,
ning arvestades järgmist:
(1)
Komisjoni määruse (EÜ) nr 686/2004 (1) artiklis 4 sätestatakse, et Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia tootjaorganisatsioonid võivad esitada ülemineku rakenduskavad.
(2)
Komisjoni 11. augusti 2003. aasta määruse (EÜ) nr 1433/2003 (milles sätestatakse nõukogu määruse (EÜ) nr 2200/96 üksikasjalikud rakenduseeskirjad seoses rakendusfondide, rakenduskavade ja rahalise abiga) (2) artikli 16 lõikes 1 sätestatakse, et rakenduskavasid rakendatakse 1. jaanuarist kuni 31. detsembrini kestvate aastaste perioodide kaupa. Rakenduskavade elluviimist saab alustada siiski alles pärast seda, kui siseriiklikud pädevad asutused on need heaks kiitnud. Järelikult on ülemineku rakenduskavade kestuseks 2004. aastal mõned kuud ning 2005. aastal 12kuuline täisperiood. Seetõttu tuleb ette näha sätted võrdlusperioodi ja ülemineku rakenduskavadele antava toetuse arvutamiseks.
(3)
Tuleb rõhutada, et toetust antakse 2004. aastal läbiviidava ülemineku rakenduskava jaoks, kuid ainult selle tegeliku pikkuse osas, mis arvutatakse pro rata põhimõttel kava heakskiitmise kuupäevast.
(4)
Seetõttu tuleks määrust (EÜ) nr 686/2004 vastavalt muuta.
(5)
Käesolevas määruses sätestatud meetmed on kooskõlas värske puu- ja köögivilja turu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 686/2004 artiklit 4 muudetakse järgmiselt.
1.
Lõikele 3 lisatakse järgmine lõik:
“Erandina määruse (EÜ) nr 1433/2003 artikli 16 lõikest 1 kestavad rakenduskavad 2004. aastal alates rakenduskava pädeva siseriikliku ametiasutuse poolt heakskiitmise kuupäevast 31. detsembrini 2004.”
2.
Lisatakse järgmine lõige 4a:
“4a. Erandina määruse (EÜ) nr 1433/2003 artikli 4 lõikest 1 korrutatakse 2004. aasta toetuse taotlemisel võrdlusperioodil turustatud toodangu väärtus päevade arvuga, mis jääb rakenduskava heakskiitmise kuupäeva ja 31. detsembri 2004 vahele (mõlemad kuupäevad kaasa arvatud) ning jagatakse 366ga.”
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. detsember 2004

Labels: 17
19
5
6
15